คลังออกพันธบัตรแสนล.ขายรายย่อยเริ่มม.ค.60
อภิศักดิ์ แย้มพันธบัตรแสนล้าน ออกขายรายย่อยในเดือน ม.ค.ปีหน้า แต่ไม่อยู่ในแผนก่อหนี้ในปีงบ 2560
29 ต.ค. 2565

อภิศักดิ์ แย้มพันธบัตรแสนล้าน ออกขายรายย่อยในเดือน ม.ค.ปีหน้า แต่ไม่อยู่ในแผนก่อหนี้ในปีงบ 2560
นายอภิศักดิ์ ตันติวรวงศ์ รมว.คลัง เปิดเผยว่า คลังจะสรุปการกู้เงินด้วยการออกพันธบัตรออมทรัพย์ขายให้นักลงทุนรายย่อยวงเงิน 1 แสนล้านบาท เพื่อนำเงินมาลงทุนของจังหวัดและกองทุนหมู่บ้านเพื่อกระตุ้นเศรษฐกิจปีหน้าให้ได้ภายในเดือน ม.ค. 2560 ซึ่งการกู้เงินก้อนใหม่ที่เพิ่มขึ้นไม่ได้มีอยู่ในแผนการก่อหนี้งบประมาณปี 2560 และหากเงินเหลือก็จะพิจารณาให้กองทุนหมู่บ้านนำไปใช้ลงทุนกระตุ้นเศรษฐกิจฐานรากเพิ่มเติม
ทั้งนี้ ในเบื้องต้นจะให้จังหวัดสรุปแผนการลงทุนส่งมาให้พิจารณาภายในสัปดาห์แรกของเดือน ม.ค. 2560 การลงทุนของจังหวัดจะเป็นแบบประชารัฐ กลุ่มจังหวัดจะต้องหารือกันว่าอยากจะให้มีทิศทางอย่างไรและจะลงทุนพัฒนาอะไร ซึ่งจะมีภาคเอกชนและประชาชนเข้ามาร่วมในการตัดสินใจด้วย ทำให้การใช้เงินเกิดประโยชน์คุ้มค่าตรงจุดในแต่ละพื้นที่
นายอภิศักดิ์ กล่าวว่า ผลจากการฉีดเงินในภูมิภาคจะทำให้เศรษฐกิจปีหน้าขยายตัวได้เพิ่มขึ้นจากที่คาดการณ์ไว้ 3.4% แต่จะเพิ่มมากขึ้นเท่าไร จะต้องติดตามการใช้เงินว่าหมุนในระบบเศรษฐกิจได้กี่รอบ
ด้าน นายสมชัย สัจจพงษ์ ปลัดกระทรวงการคลัง กล่าวว่า การกู้เงินเพิ่ม 1 แสนล้านบาท ไม่กระทบกับสภาพคล่องในตลาด ซึ่งยังมีมากกว่า 1 ล้านล้านบาท